Түбән Новгородта татар конференциясе узды (ФОТО)

	21 ноябрьдә Т.Новгородның Тимерьюлчылар мәдәният йортында Нижгар татарларының Региональ милли-мәдәни автономиясенең (РНКАТНО) исәп-хисап конференциясе булып үтте. Безнең татарлар үз иткән Тимерьюлчылар мәдәният йортының махсус конференцияләр уздыру залына төбәгебезнең милләттәшләребез яшәгән һәр районыннан татар җәмәгатьчелеге вәкилләре, кайбер район, авыл башлыклары, Земство җыены депутатлары, милли хәрәкәт активистлары җыелган иде. 	 Тавыш бирергә хокуклы делегатлар саны 60тан узып китте, бу хакта конференцияне алып баручы, РНКАТНО Советы рәисе урынбасары Шамил Мансуров хәбәр итте. Ә әлеге чараны Т.Новгородның иҗтимагый палата әгъзасы, Россиянең атказанган төзүчесе, “Иске Түбән Новгород” территориаль инвестицион компаниясенең ябык типтагы акционерлык җәмгыяте генераль директоры Валерий Камальдинов ачып җибәрде, делегатларны җылы тәбрикләде һәм беренче сүзне өлкә Законнар чыгару җыены депутаты Исхак Ягудинга бирде. Ул өлкә хөкүмәте һәм өлкә Законнар чыгару җыены исеменнән залда утыручыларны конференциягә җыелулары белән тәбрик итеп, файдалы эшләр башкару буенча кирәкле карарлар һәм гамәлләр кабул итүдә уңышлар теләде.  Кызыл Октябрь һәм Сергач районнарында яшәүче татарларның кайнар сәламнәрен Рафаил Ильясов белән Рушан Идрисов делегатларга ирештерделәр һәм өлкә татар җәмәгатьчелеге ихтыяҗларын кайгыртуда РНКАТНОга һәрьяклап ярдәмнәрен ышандырдылар. Пильна районы татарлары исеменнән шушы районның администрация башлыгы Сергей Бочканов чыгыш ясады һәм татар мохитында дөрес исламны, хак динебезне пропагандаларга чакырды.  
	О.ӘНДӘРҖАНОВ	
Туган як

	№ --- | 01.12.2015	


